Moritz Fürst

**Moritz Fürst**, nado en Pezinok, Eslovaquia, en marzo de 1782 e finado probablemente en Europa con posterioridade a 1840, foi un gravador de medallas de orixe xudía eslovaca e establecido nos Estados Unidos durante case toda a súa carreira.

## Traxectoria 
### Primeiros anos en Europa 
Moritz Fürst naceu no seo dunha familia xudía en marzo de 1782, na cidade de Pezinok, actualmente pertencente ao kraj eslovaco de Bratislava e daquela pertencente ao Reino de Hungría.

Fürst estudou matrizaría en Viena, que dirixía unha academia de gravado. Máis tarde marchou a Italia e formouse cun gravador chamado Megole, superintendente da ceca de Lombardía. 

Durante a súa estadía en Italia, Fürst fixo diferentes traballos como gravador, entre eles o selo do Consulado dos Estados Unidos en Livorno, por encarga do cónsul Thomas Appleton.

### Actividade nos Estados Unidos 
[miniatura|180x180px|[Anverso da medalla do Congreso a Alexander Macomb, comandante xeral do exército dos EUA (1814).]]
O cónsul Appleton propúxolle a Fürst viaxar aos Estados Unidos e ofreceulle un posto como gravador na Casa da Moeda de Filadelfia, cun salario de 2.000 dólares anuais, e fíxolle albergar esperanzas de que a súa influencia lle serviría para poder suceder a Robert Scot como gravador xefe da casa da moeda. Fürst aceptou a proposta e embarcouse cara a América a finais de setembro de 1807,

En Filadelfia, Fürst dedicouse inicialmente a diversos negocios e en 1808 estableceuse nesa cidade como gravador de selos e de cuños de aceiro.
[miniatura|180x180px|Medalla ao doutor David Hosack ([1820).]]
Fürst viu como as influencias de Appleton e as súas cartas de presentación non tiveran a repercusión que esperaba e, tras o falecemento do gravador xefe da Ceca de Filadelfia, Robert Scot, en novembro de 1823, non foi el o chamado a sucedelo, como esperaba, senón William Kneass, que contaba coa recomendación do seu amigo o daquela cuñador xefe, Adam Eckfeldt, e foi nomeado o 29 de xaneiro de 1824. Esta situación levouno a solicitar unha indemnización ante o Comité de Reclamacións do Congreso, alegando que se lle prometera o posto de gravador da Casa da Moeda de Filadelfia antes da súa chegada en 1807, e xustificou a presentación da súa queixa 15 anos despois dos feitos alegando descoñecemento da lexislación e dos costumes estadounidenses. A resolución do Comité de Reclamacións foi negativa, baseándose na inexistencia de constancia escrita da oferta orixinal de Appleton.

Cando o gravador xefe Kneass faleceu en 1840, foi sucedido por Christian Gobrecht, que xa estivera actuando como axudante logo da debilitación da saúde de Kneas a partir de 1835. Ante isto, Fürst, que xa se aproximaba aos 60 anos e vía pechada para el a porta da Casa da Moeda, decidiu regresar a Europa. que cabería supor que se trata do mesmo gravador, xa que se coñece unha medalla alemá datada en 1841 e asinada cos mesmos punzóns que os utilizados por Moritz Fürst nos Estados Unidos.

## Obras 
[miniatura|180x180px|[Anverso da Medalla da xubilación de Adam Eckfeldt na Ceca de Filadelfia (1839). Esta é a versión de prata; tamén se cuñou en bronce e en ouro.]]
A produción medallística de Moritz Fürst é moi abundante. Nas súas obras engadía a inscrición FURST F. (lat: *Fürst fecit*; gal: "feito por Fürst"), normalmente baixo os bustos do anverso, a modo de sinatura de gravador. 

Entre 1812 e 1835 creou, en virtude dunha resolución especial do Congreso, unha serie de 27 medallas dedicadas a militares estadounidenses en conmemoración dos heroes estadounidenses da guerra contra Inglaterra de 1812-1815, unha serie que lle proporcionou unha gran sona como gravador en Filadelfia. Os retratos de varias destas medallas foron gravados por Fürst a partir de esbozos realizados polo pintor Thomas Sully.

Outras das súas obras máis significativas son a outorgada polo Congreso ao coronel George Croghan (1835), a da coroación da raíña Vitoria (1838, asinada F.F.), e diversas medallas da paz india e presidenciais de James Monroe (1817), John Quincy Adams (1825), Andrew Jackson (1829) e Martin van Buren (1837). De particular relevancia foi a primeira medalla xudía estadounidense da que se ten constancia, que executou para conmemorar a morte en 1816 do patriota e líder relixioso Gershom Seixas.

O seu derradeiro traballo coñecido en América, pouco antes do seu regreso a Europa, foi a medalla cuñada pola Ceca de Filadelfia conmemorativa da xubilación do seu cuñador xefe, Adam Eckfeldt, en 1839.

Ficheiro:John Quincy Adams MET AW 07 251 106-001.jpg|Medalla presidencial de Quincy Adams. A/. (1825).
Ficheiro:John Quincy Adams MET AW 07 251 106-002.jpg|Reverso.
Ficheiro:Medal of Andrew Jackson MET LC-83 2 430-001.jpg|Medalla da paz indiaAndrew Jackson. A/. (1829).
Ficheiro:Medal of Andrew Jackson MET LC-83 2 430-002.jpg|Reverso.
Ficheiro:American Institute Award Medal MET 49U 291BR3.jpg|Medalla de premio do *American Institute.* A/. (Ca. 1838).
Ficheiro:American Institute Award Medal MET 49U 291AR1.jpg|Reverso.

## Notas 
## Véxase tamén 
### Bibliografía 
* Chamberlain, G. S.  (1954). "". En *The Numismatist*. Nº 67. Xuño. Páxinas 588-592.
* Dunlap, W. (1834). "Moritz Fürst". En *History Of The Rise And Progress Of The Arts Of Design In The United States Vol. II*. Páxinas 220-221.
* Forrer, L. (1907). "". En *Biographical Dictionary of Medallists*. Spink and Son, Londres. Vol. 2. Páxina 172.
* Neuzil, C. (1999). “”. En Stahl, A.M. (ed.). *The Medal in America*. Vol. 2. *American Numismatic Society*, Nova York. Páxinas 17-118. ISBN 0-89722-276-8
* Smith, P. (2012). "". En *American Numismatic Biographies*. Páxinas 161-162.
### Outros artigos 
* Casa da Moeda dos Estados Unidos

### Ligazóns externas 
* Medallas de Moritz Fürst no *Metropolitan Museum of Art*